CELEX: 32016D0005
Language: et
Date: 2016-03-16 00:00:00
Title: Euroopa Keskpanga otsus (EL) 2016/457, 16. märts 2016, Küprose Vabariigi poolt emiteeritud või täielikult tagatud turukõlblike võlainstrumentide kõlblikkuse kohta (EKP/2016/5)

30.3.2016   
            
            
               ET
            
            
               Euroopa Liidu Teataja
            
            
               L 79/41
            
         EUROOPA KESKPANGA OTSUS (EL) 2016/457,
   16. märts 2016,
   Küprose Vabariigi poolt emiteeritud või täielikult tagatud turukõlblike võlainstrumentide kõlblikkuse kohta (EKP/2016/5)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet ning artikleid 12.1, 18 ja artikli 34.1 teist taanet,
   võttes arvesse Euroopa Keskpanga 19. detsembri 2014. aasta suunist (EL) 2015/510 eurosüsteemi rahapoliitika raamistiku rakendamise kohta (ülddokumentatsiooni suunis) (EKP/2014/60) (1), eelkõige selle artikli 1 lõiget 4, neljanda osa I, II, IV, V, VI ja VIII jaotist ja kuuendat osa,
   võttes arvesse 9. juuli 2014. aasta suunist EKP/2014/31 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega ning millega muudetakse suunist EKP/2007/9 (2), eelkõige selle artikli 1 lõiget 3 ning artiklit 8,
   ning arvestades järgmist:
   
               (1)
            
            
               Euroopa Keskpankade Süsteemi ja Euroopa Keskpanga põhikirja artikli 18.1 kohaselt võivad Euroopa Keskpank (EKP) ja eurot rahaühikuna kasutavate liikmesriikide keskpangad teha krediiditehinguid krediidiasutustega ja muude turul osalejatega, kui laen on piisavalt tagatud. Eurosüsteemi rahapoliitika operatsioonide jaoks tagatiseks kõlblike turukõlblike varade määratlemise standardkriteeriumid ja krediidikvaliteedi miinimumnõuded on sätestatud suunises (EL) 2015/510 (EKP/2014/60), eelkõige artiklis 59 ja neljanda osa II jaotises.
            
         
               (2)
            
            
               Suunise (EL) 2015/510 (EKP/2014/60) artikli 1 lõike 4 kohaselt võib EKP nõukogu eurosüsteemi rahapoliitika operatsioonide teostamise instrumente, tingimusi, kriteeriume ja menetlusi igal ajal muuta. Suunise (EL) 2015/510 (EKP/2014/60) artikli 59 lõike 6 kohaselt jätab eurosüsteem endale õiguse välja selgitada, kas emissioon, emitent, krediidisaaja või garant vastab tema krediidikvaliteedi nõuetele, lähtudes teabest, mida eurosüsteem võib pidada asjakohaseks, et tagada eurosüsteemile piisav riskikaitse.
            
         
               (3)
            
            
               Erandina eurosüsteemi krediidikvaliteedi nõuetest sätestab suunise EKP/2014/31 artikkel 8, et eurosüsteemi krediidikvaliteedi läve ei kohaldata turukõlblike võlainstrumentide suhtes, mida emiteerivad või täielikult tagavad euroala liikmesriikide keskvalitsused, kes on Euroopa Liidu/Rahvusvahelise Valuutafondi programmi all, v.a juhul, kui EKP nõukogu otsustab, et asjaomane liikmesriik ei täida finantstoe ja/või makromajandusliku programmi tingimusi.
            
         
               (4)
            
            
               Erandliku meetmena peatas otsus EKP/2013/13 (3) eurosüsteemi miinimumnõuded krediidikvaliteedi läve osas, mida kohaldatakse Küprose Vabariigi poolt emiteeritud või täielikult tagatud turukõlblike võlainstrumentide suhtes. Kui Küprose Vabariik oli lõpetanud võlahaldusprojekti ja saanud kinnituse, et ta vastab kokkulepitud majandusliku ja rahandusliku kohandamise programmi tingimustele, taastas otsus EKP/2013/22 (4) Küprose Vabariigi poolt emiteeritud või täielikult tagatud turukõlblike võlainstrumentide kõlblikkuse eurosüsteemi rahapoliitika operatsioonide jaoks, võttes arvesse nende instrumentide konkreetseid väärtuskärpeid; otsus sätestas, et Küprose Vabariiki loetakse Euroopa Liidu/Rahvusvahelise Valuutafondi programmi kohaselt järgivaks euroala liikmesriigiks.
            
         
               (5)
            
            
               Praegu sätestab suunise EKP/2014/31 artikli 1 lõige 3, et selle suunise artikli 8 mõttes loetakse Küprose Vabariik Euroopa Liidu/Rahvusvahelise Valuutafondi programmi kohaselt järgivaks euroala liikmesriigiks. Lisaks sätestab selle suunise artikli 8 lõige 3, et Küprose Vabariigi poolt emiteeritud või täielikult tagatud turukõlblike võlainstrumentide suhtes kohaldatakse konkreetseid väärtuskärpeid, mis on sätestatud selle suunise II lisas.
            
         
               (6)
            
            
               Küprose Vabariigi taotluse alusel lõpetati Rahvusvahelise Valuutafondi programm alates 7. märtsist 2016 (5). Rahalise abi süsteemi lepingu artikli 1 alusel, mis on sõlmitud Euroopa stabiilsusmehhanismi (ESM), Küprose Vabariigi ja Central Bank of Cypruse vahel (6), on ESMi programm lõppkuupäev 31. märts 2016. Seega ei loeta Küprose Vabariiki pärast 1. aprilli 2016 enam Euroopa Liidu/Rahvusvahelise Valuutafondi programmi all olevaks euroala liikmesriigiks. Pärast seda kuupäeva ei ole tingimused eurosüsteemi krediidikvaliteedi läve ajutiseks peatamiseks seoses Küprose Vabariigi poolt emiteeritud või täielikult tagatud turukõlblike võlainstrumentidega suunise EKP/2014/31 artikli 8 lõike 2 kohaselt enam täidetud.
            
         
               (7)
            
            
               Seetõttu on EKP nõukogu otsustanud kohaldada Küprose Vabariigi poolt emiteeritud või täielikult tagatud turukõlblike võlainstrumentide suhtes alates 1. aprillist 2016 eurosüsteemi standardkriteeriume ja krediidikvaliteedi läve ning Euroopa Keskpanga suunises (EL) 2016/65 (EKP/2015/35) (7) sätestatud standardseid väärtuskärpeid,
            
         ON VASTU VÕTNUD KÄESOLEVA OTSUSE:
   Artikkel 1
   Küprose Vabariigi poolt emiteeritud või täielikult tagatud turukõlblike võlainstrumentide kõlblikkus
   1.   Suunise EKP/2014/31 artikli 8 tähenduses ei käsitleta Küprose Vabariiki Euroopa Liidu/Rahvusvahelise Valuutafondi programmi all oleva euroala liikmesriigina.
   2.   Küprose Vabariigi poolt emiteeritud või täielikult tagatud turukõlblike võlainstrumentide suhtes kohaldatakse eurosüsteemi krediidikvaliteedi läve miinimumnõudeid, mis on sätestatud suunises (EL) 2015/510 (EKP/2014/60), eelkõige selle artiklis 59 ja neljanda osa II jaotises.
   3.   Küprose Vabariigi poolt emiteeritud või täielikult tagatud turukõlblike võlainstrumentide suhtes ei kohaldata konkreetseid väärtuskärpeid, mis on sätestatud suunise EKP/2014/31 II lisas.
   4.   Vastuolu korral käesoleva otsuse ja suuniste (EL) 2015/510 (EKP/2014/60) ja EKP/2014/31 riigisisese keskpanga rakendusakti vahel liikmesriikides, mille rahaühik on euro, kohaldatakse käesolevat otsust.
   Artikkel 2
   Jõustumine
   Käesolev otsus jõustub 1. aprillil 2016.
   
      Frankfurt Maini ääres, 16. märts 2016
      
         
            EKP president
         
         Mario DRAGHI
      
   
   
      (1)  ELT L 91, 2.4.2015, lk 3.
   
      (2)  ELT L 240. 13.8.2014, lk 28.
   
      (3)  2. mai 2013. aasta otsus ajutiste meetmete kohta seoses Küprose Vabariigi emiteeritud või täielikult tagatud turukõlblike võlainstrumentide kõlblikkusega (EKP/2013/13) (ELT L 133, 17.5.2013, lk 26).
   
      (4)  5. juuli 2013. aasta otsus ajutiste meetmete kohta seoses Küprose Vabariigi poolt emiteeritud või täielikult tagatud turukõlblike võlainstrumentide kõlblikkusega (EKP/2013/22) (ELT L 195, 18.7.2013, lk 27).
   
      (5)  Christine Lagarde, Rahvusvahelise Valuutafondi tegevjuht, teade, 7. märts 2016, pressiteade nr 16/94.
   
      (6)  Avaldatud ESMi veebilehel www.esm.europa.eu.
   
      (7)  Euroopa Keskpanga 18. novembri 2015. aasta suunis (EL) 2016/65 eurosüsteemi rahapoliitika raamistiku rakendamisel kohaldatavate väärtuskärbete kohta (EKP/2015/35) (ELT L 14, 21.1.2016, lk 30).